**บทที่ 1**

**ศาสตร์พระราชา**

**ศาสตร์พระราชา : องค์ความรู้ในการพัฒนาประเทศอย่างยั่งยืน**

จากปฐมพระบรมราชโองการของพระบาทสมเด็จพระปรมินทรมหาภูมิพลอดุลยเดช ที่ทรงมีพระราชดำรัสว่า **“เราจะครองแผ่นดินโดยธรรม เพื่อประโยชน์สุขของมหาชนชาวสยาม”** ตลอดระยะเวลาที่ทรงครองสิริราชสมบัติ พระองค์ได้ทรงทำตามที่ได้มีพระราชดำรัสไว้อย่างจริงจัง โดยเฉพาะอย่างยิ่งในเรื่องของการพัฒนาเพื่อปรับปรุงและเปลี่ยนแปลงคุณภาพชีวิตความเป็นอยู่ ของประชาชนชาวไทยให้เกิดความมั่นคงและมีความสุขอย่างแท้จริง ทั้งนี้ สิ่งต่างๆที่พระองค์ทรงทดลองทำทรงริเริ่ม และทรงแนะนำให้หน่วยงานหรือประชาชนในพื้นที่ต่างๆได้ก่อให้เกิด องค์ความรู้อย่างมากมายที่เรียกว่า **“ศาสตร์พระราชา”** ซึ่งเป็นสิ่งที่เมื่อนำมาปฏิบัติแล้วจะเกิดผล ที่เป็นประโยชน์ต่อการดำเนินชีวิต จนเป็นที่ประจักษ์แก่ประชาชนชาวไทยตลอดจนนานาประเทศ ได้ให้การยอมรับ โดยมีหลักปรัชญาของเศรษฐกิจพอเพียง ซึ่งถือเป็นกลไกสำคัญของการพัฒนา ในทุกๆด้าน ประกอบด้วยหลักสำคัญ ๓ ประการ คือ ความพอประมาณ ความมีเหตุผล และมีภูมิคุ้มกันที่ดี และ ๒ เงื่อนไขคือ การใช้ความรู้ควบคู่กับคุณธรรม

หลักปรัชญาของเศรษฐกิจพอเพียง คือ “หัวใจแห่งศาสตร์พระราชา” ที่พระบาทสมเด็จพระปรมินทรมหาภูมิพลอดุลยเดช ได้ทรงมีพระราชดำรัสเรื่องเศรษฐกิจพอเพียงเป็นครั้งแรกเมื่อ พ.ศ.๒๕๑๗ และได้ทรงเปรียบเทียบเศรษฐกิจพอเพียงเหมือนเสาเข็ม พระองค์ได้ทรงมีพระราชดำรัสว่า *“บ้านเรือนถ้าจะให้มั่นคงต้องมีเสาเข็ม แต่เสาเข็มอยู่ใต้ดิน เพราะฉะนั้นจะไม่มีใครเห็น จะลืมบทบาท เกี่ยวกับเสาเข็ม ปรัชญาเศรษฐกิจพอเพียงเหมือนเสาเข็มที่เป็นรากฐานแห่งความมั่นคง แต่มองไม่เห็น ถ้าพื้นฐานคนไม่มีความอยู่ดีกินดีตามอัตภาพแล้ว ไปสร้างอะไรที่ใหญ่โตบนสิ่งที่ไม่มีพื้นฐานที่มั่นคงจะล้มลงมาง่าย”* ทั้งนี้ หลักปรัชญาของเศรษฐกิจพอเพียง เป็นปรัชญาที่พระองค์ทรงชี้แนะแนวทางการดำเนินชีวิตแก่พสกนิกรชาวไทยมานานกว่า ๔๐ ปี ตั้งแต่ก่อนเกิดวิกฤตการณ์ทางเศรษฐกิจ (ปี ๒๕๔๐) และได้ทรงเน้นย้ำแนวทางการแก้ไข เพื่อให้ประเทศไทยรอดพ้นและสามารถดำรงอยู่ได้ อย่างมั่นคงและยั่งยืนภายใต้ความเปลี่ยนแปลงต่างๆของกระแสโลกาภิวัฒน์

การพัฒนาประเทศอย่างยั่งยืนโดยปรัชญาของเศรษฐกิจพอเพียง ได้รับการยอมรับอย่างกว้างขวางในเวทีนานาชาติ ตัวอย่างที่สำคัญได้แก่

๑) สมเด็จพระราชาธิบดีจิกมี เคเซอร์ นัมเกล วังซุก พระมหากษัตริย์แห่งราชอาณาจักภูรฏาน ทรงตรัสว่า *“พระมหากษัตริย์รัชกาลที่ ๙ ทรงทำอะไร มากมายให้กับประเทศไทยและโลก การที่พระองค์ทรงอยู่ในสิริราชสมบัตินานถึง ๗๐ ปี เป็นเหตุที่บันดาลให้เกิดองค์ความรู้สำคัญ คือ ศาสตร์ของพระราชา ที่มีทั้งหลักวิทยาศาสตร์ สังคมศาสตร์ มนุษยศาสตร์และนิติศาสตร์ ซึ่งศาสตร์เหล่ามิใช่มีเอาไว้เพื่อสอบเอาปริญญา แต่มีไว้เพื่อการดำเนินชีวิตและการพัฒนาประเทศ ถ้ามีการนำศาสตร์พระราชามาศึกษาอย่างเป็นระบบ จะเป็นองค์ความรู้ที่เป็นประโยชน์อย่างมหาศาล ”*

๒) เมื่อปี พ.ศ.๒๕๔๙ สหประชาชาติ โดยนายโคฟี่ อันนัน ในฐานะเลขาธิการสหประชาชาติ ( ในขณะนั้น ) ได้ทูลเกล้าทูลกระหม่อมถวายรางวัลความสำเร็จสูงสุด ด้านการพัฒนามนุษย์แด่พระองค์ และกล่าวในโอกาสถวายรางวัลว่า *“หากการพัฒนาคน หมายถึง การให้ความสำคัญประชาชนเป็นลำดับแรก ไม่มีสิ่งอื่นใดแล้วที่ยิ่งใหญ่ไปกว่าการพัฒนาคนภายใต้แนวทางการพัฒนาคนขององค์พระบาทสมเด็จพระเจ้าอยู่หัว ที่ได้ทรงอุทิศพระวรกาย ทรงงาน โดยที่ไม่รู้สึกเหน็ดเหนื่อย ไม่เลือกเชื้อชาติ วรรณะ และศาสนา และทรงเป็นพระมหากษัตริย์นักพัฒนา ด้วยพระปรีชาสามารถในการเป็นนักคิดของพระองค์ ทำให้นานาประเทศตื่นตัวภายใต้แนวคิดเศรษฐกิจพอเพียงและการเดินสายกลาง รางวัลความสำเร็จสูงสุดครั้งนี้ เป็นการจุดประกาย แนวความคิดการพัฒนาแบบใหม่สู่นานาประเทศ”*

หลักปรัชญาของเศรษฐกิจพอเพียงภายใต้ศาสตร์พระราชา คือ แนวทางการพัฒนาในทุกๆด้าน อย่างยั่งยืนโดยเป้าหมายสำคัญอยู่ที่การพัฒนาทรัพยากรมนุษย์และการสร้างความเข้มแข็งจากภายใน เริ่มต้นจากการพึ่งพาตนเองและรวมตัวกันเป็นกลุ่ม สร้างองค์ความรู้ให้กับประชาชน สร้างการรับรู้ เข้าใจถึงปัญหาที่ผ่านมา ให้มีการเติบโตในทุกระดับอย่างมีคุณภาพ เข้าใจถึงแนวทางของการพัฒนาในอนาคตและสามารถประสานเชื่อมโยงกับระบบเศรษฐกิจโลกได้ ทั้งนี้ จะต้องคำนึงถึงเรื่องสภาพทางภูมิศาสตร์ ความเชื่อทางศาสนา เชื้อชาติ ภูมิหลังทางเศรษฐกิจ และสังคม โดยมีประชาชนเป็นศูนย์กลาง ศาสตร์ของพระราชาจึงเป็นเรื่องที่ดำเนินการจากล่างขึ้นบน องค์ความรู้ต่างๆที่พระองค์ ทรงใช้ในการพัฒนา มีศูนย์กลางการเรียนรู้และการแก้ปัญหาอยู่ที่ “คน” ทั้งสิ้น

การดำเนินชีวิตตามหลักปรัชญาของเศรษฐกิจพอเพียง เป็นการดำเนินชีวิตแบบปกติธรรมดา ซึ่งเจ้าหน้าที่ของรัฐและประชาชนโดยทั่วไปควรน้อมนำมาปฏิบัติ โดยเริ่มต้นด้วยการสร้างความพอเพียง ให้เกิดขึ้นในการดำเนินชีวิตของแต่ละบุคคลก่อน รวมทั้งการสร้างความรู้ความสามารถ พัฒนาสิ่งที่เป็นอยู่ให้ดีขึ้น ใช้ชีวิตแบบเรียบง่ายไม่ฟุ่มเฟือย ช่วยเหลือซึ่งกันและกัน ช่วยกันทำ ช่วยกันคิด เอื้อเฟื้อเกื้อกูลกัน โดยใช้ความรู้ ความสามารถ ความถนัด และความเชี่ยวชาญของตนเองในการพัฒนางานและแนะนำผู้อื่น คำนึงถึงสิ่งที่เป็นประโยชน์ต่อส่วนรวม สิ่งเหล่านี้ย่อมนำมาซึ่งความสามัคคี ปรองดอง อันจะเป็นภูมิคุ้มกันที่ดีของสังคม รวมทั้งการมีส่วนร่วมในการพัฒนาองค์กรและ ประเทศชาติให้มีความก้าวหน้าอย่างมั่นคง มั่งคั่ง และยั่งยืนสืบไป

**ความหมาย : ศาสตร์พระราชา**

คำว่า “ศาสตร์พระราชา” เป็นคำที่มีการใช้กันแพร่หลายเมื่อไม่นานมานี้ ประมาณ ๔ - ๕ ปี ที่ผ่านมา จากการสืบค้นที่มาของคำว่า “ศาสตร์พระราชา” ไม่อาจทราบได้แน่ชัดว่า ผู้ใดใช้คำนี้เป็นครั้งแรกเมื่อใด และใช้เนื่องในโอกาสใด อย่างไรก็ตามคำคำนี้นับว่าเป็นคำที่มีความเหมาะสมกับ การนำมาใช้ให้ความหมายในกิจทั้งหลายที่พระบาทสมเด็จพระปรมินทรมหาภูมิพลอดุลยเดช มหิตลาธิเบศรรามาธิบดี จักรีนฤบดินทรสยามมินทราธิราช บรมนาถบพิตร ทรงงานเพื่อพสกนิกรชาวไทย นับตั้งแต่พระองค์ครองราชย์เป็นพระมหากษัตริย์แห่งราชอาณาจักรไทยเป็นต้นมา การสืบค้น หาความหมายของคำว่า “ศาสตร์พระราชา” ในครั้งนี้ เป็นการจัดทำเพื่อนำมากำหนดความหมาย สิ่งที่พระบาทสมเด็จพระปริมนทรมหาภูมิพลอดุลยเดช บรมนาถบพิตร ได้ทรงดำเนินการเพื่อพสกนิกร ตลอดมา ฉะนั้น ความหมายในที่นี้ จึงเป็นการจำกัดความของคำว่า “ศาสตร์พระราชาของพระบาทสมเด็จพระปรมินทรมหาภูมิพลอดุลยเดช บรมนาถบพิตร” เท่านั้น

การที่จะให้ความหมายคำว่า “ศาสตร์พระราชา” ให้มีความครอบคลุมตามความหมาย ที่บรรดานักปราชญ์ ราชบัณฑิต นักวิชาการ นักบริหาร ตลอดจนประชาชนทั่วๆไปให้การยอมรับว่าเป็นความหมายที่ถูกต้องตรงกัน เป็นสิ่งที่ยากยิ่งที่จะกระทำให้เป็นที่ยอมรับจากทุกกลุ่ม เนื่องจากเป็นคำที่ประชาชนทุกหมู่เหล่าที่ได้รับประโยชน์จากพระราชกรณียกิจทั้งหลายที่พระบาทสมเด็จพระปรมินทรมหาภูมิพลอดุลยเดช บรมนาถบพิตร ได้ทรงงานเพื่อพสกนิกรของพระองค์นั้นมีหลากหลายและมากมาย ซึ่งกระจายทั่วทุกสารทิศส่งผลต่อความเป็นอยู่ของราษฎรในทุกสาขาอาชีพ จากการสืบค้นหาความหมายคำว่า “ศาสตร์พระราชา” เท่าที่มีผู้รู้ให้ความหมายไว้ในที่ต่างๆที่ผ่านมา ซึ่งอาจจะนำมาอ้างอิงได้มีดังต่อไปนี้

**หม่อมราชวงศ์ดิศนัดดา ดิศกุล** เลขาธิการมูลนิธิแม่ฟ้าหลวง ได้ให้คำนิยามองค์ความรู้ ที่สำคัญของพระบาทสมเด็จพระปรมินทรมหาภูมิพลอดุลยเดช บรมนาถบพิตร ว่าเป็น “ศาสตร์พระราชา” โดยกล่าวว่า *“ศาสตร์พระราชา คือ การลงไปศึกษาเรียนรู้จากชุมชน ให้ชุมชน บอกว่าปัญหาคืออะไร ความต้องการของชาวบ้านคืออะไร พระเจ้าอยู่หัวทรงทำให้เห็นมาโดยตลอด...”* (มติชนรายวัน ฉบับวันพุธที่ ๕ ธันวาคม ๒๕๕๕, หน้า ๓๓)

**ศาสตราจารย์กิตติคุณ นายแพทย์เกษม วัฒนชัย องคมนตรี** กล่าวถึงศาสตร์พระราชาว่า โครงการตามพระราชดำริสี่พันกว่าโครงการ ที่มีองค์ความรู้อยู่ในปรัชญาของเศรษฐกิจพอเพียง (ปรัชญาของเศรษฐกิจพอเพียง กับความเข้มแข็งของโรงเรียน หนังสือเล่มนี้เป็นการถอดความจากคำ ปาฐกถาพิเศษของศาสตราจารย์กิตติคุณนายแพทย์เกษม วัฒนชัย องคมนตรี ซึ่งดำรงตำแหน่ง ประธานมูลนิธิยุวสถิรคุณ ในการแสดงปาฐกถาเมื่อเดือนพฤศจิกายน ๒๕๕๗ สืบค้นจาก http://chaoprayanews.com/blog/thaiflag )

**พลเอกประยุทธ์ จันทร์โอชา นายกรัฐมนตรี** กล่าวในรายการ “ศาสตร์พระราชา สู่การพัฒนาอย่างยั่งยืน” เมื่อวันที่ ๒๑ ตุลาคม ๒๕๕๙ โดยรัฐบาลได้น้อมนำศาสตร์พระราชามาบริหารประเทศ เพื่อสร้างการพัฒนาที่ยั่งยืน โดยประชาชนทุกคนร่วมมือกันสานต่อพระราชปณิธาน ขับเคลื่อนประเทศไทยสู่ความมั่นคง มั่งคั่ง และยั่งยืนว่า “ศาสตร์พระราชาของพระองค์ ได้แก่ พระราชดำริ คือ แนวคิดปรัชญา และพระราชดำรัส คือ คำสอน ตักเตือน ให้สติ พระราชกรณียกิจ คือ หลักการทรงงาน รวมทั้งพระราชจริยาวัตรของพระองค์ คือ การประพฤติตนเป็นแบบอย่างที่ดี แก่ปวงพสกนิกรชาวไทย ซึ่งจะยังคงอยู่คู่แผ่นดินไทยตลอดไป สามารถน้อมนำไปประยุกต์ใช้ได้ ในทุกระดับ ตั้งแต่การประกอบกิจวัตรประจำวัน และสัมมาชีพของแต่ละบุคคล ไปจนถึงการบริหาร ราชการแผ่นดิน เพื่อสร้างการพัฒนาที่ยั่งยืน ซึ่งเป็นแนวทางให้กับรัฐบาลและข้าราชการทุกคน”

“ทั้งนี้ ศาสตร์พระราชายังได้รับการยกย่องในเวทีระดับโลกและสอดคล้องกับวาระของโลก คือ เป้าหมายการพัฒนาที่ยั่งยืนขององค์การสหประชาชาติ คือ อีก ๑๕ ปีข้างหน้า ได้แก่ หลักปรัชญาของเศรษฐกิจพอเพียงของพระบาทสมเด็จพระปรมินทรมหาภูมิพลอดุลยเดช บรมนาถบพิตร ที่พระราชทานแก่ปวงชนชาวไทยมากว่า ๔๐ ปี และได้รับการเชิดชูสูงสุดจากองค์การสหประชาชาติ โดยนายโคฟี่ อันนัน เลขาธิการองค์การสหประชาชาติ ได้ทูลเกล้าฯ ถวายรางวัลความสำเร็จสูงสุดด้านการพัฒนามนุษย์ เนื่องจากเห็นว่าเป็นปรัชญาที่สามารถสร้างภูมิคุ้มกันในตนเองสู่ชุมชน สู่สังคมในวงกว้างขึ้นในที่สุด โดยองค์การสหประชาชาติได้สนับสนุนให้ประเทศต่างๆ ที่เป็นสมาชิกทั่วโลก ได้ยึดถือเป็นแนวทางสู่การพัฒนาประเทศแบบยั่งยืน ตลอดระยะเวลากว่า ๒ ปี ที่ผ่านมา รัฐบาลได้ส่งเสริมให้ประชาชนได้น้อมนำหลักปรัชญาของเศรษฐกิจพอเพียงไปประยุกต์ใช้ในหลายๆรูปแบบ เช่น การจัดทำบัญชีครัวเรือน เพื่อลดรายจ่าย เพิ่มรายได้ สร้างความเข้มแข็งให้กับครอบครัว ซึ่งเป็นสถาบันสังคมที่เล็กที่สุด แต่เป็นสถาบันที่มีความสำคัญที่สุด เพราะเป็นหน่วย สังคมแรกที่เลี้ยงดูอบรมสั่งสอน และหล่อหลอมชีวิตของคนในครอบครัว เป็นแหล่งผลิตคนเข้าสู่สังคม ต่อไป”

**ศาสตราจารย์กิตติคุณวิษณุ เครืองาม รองนายกรัฐมนตรี** ได้ให้ความหมายศาสตร์พระราชา ของพระบาทสมเด็จพระปรมินทรมหาภูมิพลอดุลยเดช บรมนาถบพิตร ซึ่งสามารถสรุปได้ว่า “...องค์ความรู้สำคัญที่ทรงศึกษา สั่งสม พัฒนา เพื่อการพัฒนาประเทศให้ประชาชนอยู่ดีกินดี มีความสงบสุข ตั้งอยู่บนพื้นฐานของ กิจที่ทรงทำ คำที่ทรงแนะ/สอนจากพระราชประสบการณ์ ๓ มิติ คือ มิติที่ ๑ ศาสตร์แห่งการพัฒนา มิติที่ ๒ ศาสตร์แห่งความประพฤติ การครองตนในสังคมอย่างสงบสุข มิติที่ ๓ ศาสตร์แห่งการอยู่ร่วมกัน ปรองดองและสงบสุข ซึ่งมีพื้นฐานมาจาก ๓ ป. ได้แก่ ปฏิบัติ ปริยัติ และปฏิเวธ...” ( ปาฐกถาพิเศษ “ ศาสตร์พระราชา ศาสตร์แห่งแผ่นดิน ” ณ ห้องประชาธิปก สถาบัน พระปกเกล้า วันที่ ๑๘ กุมภาพันธ์ ๒๕๖๐ )

สำหรับความหมายตาม**พจนานุกรม ฉบับราชบัณฑิตยสถาน** ซึ่งไม่ได้กำหนดเป็นคำเต็มของคำว่า “ ศาสตร์พระราชา” จึงได้ค้นหาแยกเป็น ๓ คำ คือ คำว่า “ศาสตร์” คำว่า “พระ” และ คำว่า “ราชา” ซึ่งมีความหมายดังนี้

ศาสตร์ : น. ระบบวิชาความรู้

พระ : น. ใช้ประกอบหน้าคำอื่นแสดงความยกย่อง

ราชา : น. พระเจ้าแผ่นดิน, พระมหากษัตริย์ ( พจนานุกรม ฉบับราชบัณฑิตยสถาน พ.ศ.๒๕๕๔ สืบค้นจาก http://www.royin.go.th/dictionary/ )

รวมความหมายของพจนานุกรม จึงมีความหมายว่า “ระบบวิชาความรู้ของพระมหากษัตริย์”

เมื่อประมวลสิ่งต่างๆที่พระองค์ทรงกระทำ รวมถึงความหมายจากผู้รู้ที่ได้นำเสนอในตอนต้นแล้ว นำมาประกอบเป็นความหมายของคำว่า **“ศาสตร์พระราชา”** สำหรับการดำเนินงาน เพื่อสืบสานศาสตร์พระราชาในครั้งนี้ จึงได้ความหมายว่า **“บรรดาองค์ความรู้และภูมิปัญญาของพระบาทสมเด็จพระปรมินทรมหาภูมิพลอดุลยเดช บรมนาถบพิตร ที่ได้พระราชทานผ่านวิธีการต่างๆ ด้วยความมุ่งหมายที่จะพัฒนา ป้องกันหรือแก้ไขปัญหาเพื่อประโยชน์สุขแก่เหล่าพสกนิกร และส่งผลถึงมนุษยชาติทั้งปวง ให้สามารถดำรงชีวิตได้อย่างมั่นคง สันติสุขและยั่งยืน ”**

**ถอดความหมาย**

**๑) บรรดาองค์ความรู้** : องค์ความรู้ทุกอย่างของพระองค์ที่พระราชทานให้แก่พสกนิกร ไม่จำกัดว่า สำคัญหรือไม่สำคัญ เนื่องจากสิ่งที่พระองค์พระราชทานอาจจะเป็นความรู้ทั่วๆไปก็ได้ จึงไม่ได้ใช้คำว่าเป็นองค์ความรู้ที่สำคัญ แต่รวมไว้ทั้งหมดที่พระองค์พระราชทานให้แก่พสกนิกร

**๒) ภูมิปัญญา** : ความรู้ที่ได้มาและได้ผ่านการใช้จากประสบการณ์มาแล้ว

**๓) พระราชทานผ่านวิธีการต่างๆ** : เป็นการรวมสิ่งที่พระองค์ทรงกระทำทุกอย่าง ไม่ว่าจะเป็น

(๑) การสอนในเรื่องต่างๆ

(๒) โครงการแก้ไขปัญหาการสร้างสิ่งประดิษฐ์ใหม่ คิดค้นนวัตกรรมใหม่

(๓) การให้ความยั่งยืนจากเกษตรทฤษฎีใหม่ หรือปรัชญาของเศรษฐกิจพอเพียง

**๔) ประโยชน์สุข** : ทรงทุ่มเทการทรงงานเพื่อสร้างประโยชน์แก่สังคมไทยให้พสกนิกร มีความเป็นอยู่อย่างปกติ มีความสุขตามความเหมาะสมกับสถานะของแต่ละบุคคลตามที่พระองค์ ได้มีพระปฐมพระบรมราชโองการในพระราชพิธีบรมราชาภิเษก

**๕) แก่เหล่าพสกนิกรและส่งผลถึงมนุษยชาติทั้งปวง** : พสกนิกร ใช้แทนคำว่าปวงชนชาวไทย เพื่อให้ครอบคลุมราษฎรของพระองค์ทุกกลุ่ม เนื่องจากพระองค์ไม่ได้ทรงพัฒนา ปูองกัน หรือแก้ไข ปัญหาให้เพียงประชาชนชาวไทย ซึ่งมีสัญชาติไทยเท่านั้น แต่ใช้คำว่าพสกนิกร จะมีความหมาย ครอบคลุมถึงบุคคลที่อาศัยภายใต้ร่มบรมโพธิสมภาร โดยไม่เลือกว่ามีสัญชาติไทยหรือไม่ เช่น ชาวเขาที่ ยังไม่ได้สัญชาติไทย พระองค์ได้พระราชทานการแก้ไขปัญหาได้ โดยแนวทางต่างๆที่พระราชทานไว้เผื่อ แผ่ประโยชน์ถึงชนชาติอื่นด้วย ทำให้ความมุ่งหมายของพระองค์ขยายสู่ชาวโลกมากขึ้น

การพัฒนาในทุกด้านนั้น ต้องอาศัยองค์ความรู้จาก ๓ ศาสตร์ คือ ศาสตร์ชาวบ้าน ศาสตร์สากล และศาสตร์พระราชา

**1 ศาสตร์ชาวบ้าน/ศาสตร์ภูมิปัญญาท้องถิ่น** คือ องค์ความรู้จากภูมิปัญญาท้องถิ่น

**2 ศาสตร์สากล** คือ ความรู้ที่เรียนจากหนังสือ/ตำรา/เอกสารต่างๆ

**3 ศาสตร์พระราชา** คือ โครงการตามพระราชดำริ ที่มีองค์ความรู้อยู่ในปรัชญาของเศรษฐกิจ พอเพียง (เกษม วัฒนชัย : ใต้ร่มธงไทย, ๑)

โครงการตามพระราชดำริก็คือ โครงการที่เกี่ยวกับการทำมาหากินของคนจน คือ ชาวไร่ชาวนา โดยมีสำนักงานคณะกรรมการพิเศษเพื่อประสานงานโครงการอันเนื่องมาจากพระราชดำริ (สำนักงาน กปร.) เป็นผู้ดูแลกระจายอยู่ในทุกภูมิภาค